ประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร (ฉบับที่ 4) พ.ศ. 2537
ประกาศรัฐสภา
ประกาศรัฐสภา
เรื่อง
แบ่งส่วนราชการสำนักงานเลขาธิการสภาผู้แทนราษฎร (ฉบับที่ ๔)
พ.ศ. ๒๕๓๗
 

ด้วยคณะกรรมการข้าราชการฝ่ายรัฐสภาได้พิจารณาปรับปรุงส่วนราชการภายในสำนักงานเลขาธิการสภาผู้แทนราษฎร
โดยยุบหน่วยงานระดับกองและเพิ่มหน่วยงานระดับกอง คือ ยุบกองวิเทศสัมพันธ์ระหว่างประเทศ
ยุบกรรมาธิการโดยกำหนดใหม่เป็นกองกรรมาธิการ ๑ และกองกรรมาธิการ ๒
และเพิ่มสถานีวิทยุกระจายเลียงรัฐสภา

ฉะนั้น อาศัยอำนาจตามความในมาตรา ๗ แห่งพระราชบัญญัติจัดระเบียบปฏิบัติราชการฝ่ายรัฐสภา
พ.ศ. ๒๕๑๘ ซึ่งแก้ไขเพิ่มเติมโดยพระราชบัญญัติจัดระเบียบปฏิบัติราชการฝ่ายรัฐสภา
(ฉบับที่ ๒) พ.ศ. ๒๕๓๕ ประธานรัฐสภาด้วยความเห็นชอบของคณะกรรมการข้าราชการฝ่ายรัฐสภา
จึงออกประกาศไว้ดังต่อไปนี้

ข้อ ๑[๑]
ประกาศรัฐสภานี้ให้ใช้บังคับตั้งแต่วันถัดจากประกาศในราชกิจจานุเบกษา
เป็นต้นไป

ข้อ ๒ ให้ยกเลิกความใน ๒.๗ ของข้อ ๒
แห่งประกาศรัฐสภา เรื่องแบ่งส่วนราชการสำนักงานเลขาธิการสภาผู้แทนราษฎร ลงวันที่
๑๑ กันยายน ๒๕๓๕และให้ใช้ความต่อไปนี้
`๒.๗
กององค์การรัฐสภาระหว่างประเทศ มีหน้าที่ความรับผิดชอบในงานเกี่ยวกับหน่วยประจำชาติไทยในสหภาพรัฐสภา
องค์การรัฐสภาอาเซียน สหภาพสมาชิกรัฐสภาเอเชียและแปซิฟิก
การประชุมพิเศษของผู้แทนรัฐสภาไทยที่จัดโดยรัฐสภาต่างประเทศหรือองค์การระหว่างประเทศ
ตลอดจนสถาบันทางการศึกษาหรือวิชาการและการประชุมสมาคมเลขาธิการรัฐสภา รวบรวมข้อมูล
ศึกษา วิเคราะห์จัดทำเอกสารการประชุม แปลเอกสารการประชุมประกอบการพิจารณาและศึกษาของคณะผู้แทน
ติดตามสถานการณ์ต่าง ๆ ด้วยการเมือง เศรษฐกิจ สังคม ที่จะนำไปสู่การพิจารณาในการประชุมและติดตามการปฏิบัติตามมติของที่ประชุมระหว่างประเทศรวมทั้งรับผิดชอบในการจัดประชุมระหว่างประเทศในกรณีที่รัฐสภาไทยเป็นเจ้าภาพจัดการประชุมในประเทศไทย
และปฏิบัติงานอื่นที่ได้รับมอบหมาย
๒.๗/๑ กองความสัมพันธ์ระหว่างประเทศไทย มีหน้าที่ความรับผิดชอบในงานด้านการส่งเสริมความสัมพันธ์และความร่วมมือของรัฐสภาไปกับรัฐสภาต่างประเทศ
งานของสมาคมและกลุ่มมิตรภาพสมาชิกรัฐสภาไทยกับสมาชิกรัฐสภาต่างประเทศ
ติดตามและศึกษาความเคลื่อนไหวทางด้านการเมืองระหว่างประเทศ ประมวลข่าวต่างประเทศ
จัดทำข้อมูลที่เป็นประโยชน์ต่อการดำเนินงานของสมาชิกรัฐสภาในเรื่องนโยบายหรือเรื่องที่อยู่ในความสนใจ
ทำหน้าที่เลขานุการในการเตรียมการเดินทางของสมาชิกและกลุ่มมิตรภาพ ฯ
รับผิดชอบในการดำเนินงานของสมาคมและกลุ่มมิตรภาพ ฯ
รับรองบุคคลสำคัญชาวต่างประเทศในการเข้าเยี่ยมคารวะรับรองคณะผู้แทนรัฐสภาประเทศต่าง
ๆ ที่มาเยือนประเทศไทยอย่างเป็นทางการในฐานะแขกของสภาผู้แทนราษฎรและรัฐสภา
ติดต่อประสานงานการไปเยือนรัฐสภาต่างประเทศของประธานรัฐสภา รองประธานรัฐสภา
ประธานรัฐสภา ผู้แทนราษฎรและรองประธานสภาผู้แทนราษฎร
อำนวยความสะดวกให้แก่คณะกรรมาธิการและสมาชิกสภาผู้แทนราษฎรในการเดินทางไปราชการต่างประเทศและปฏิบัติงานอื่นที่ได้รับมอบหมาย'

ข้อ ๓ ให้ยกเลิกความใน ๒.๙ ของข้อ ๒
แห่งประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร ลงวันที่
๑๑ กันยายน ๒๕๓๕และให้ใช้ความต่อไปนี้แทน
`๒.๙
กองกรรมาธิการ ๑ มีหน้าที่ความรับผิดชอบในงานด้านการประชุมและกิจการต่าง ๆ
ด้านสังคมของคณะกรรมาธิการของสภาผู้แทนราษฎรแลของรัฐสภา
ทั้งด้านธุรการและเลขานุการ ค้นคว้าและจัดทำเอกสารทางวิชาการ และข้อมูลประกอบการพิจารณาของคณะกรรมาธิการ
และปฏิบัติงานอื่นที่ได้รับมอบหมาย'
๒.๙/๑ กองกรรมาธิการ ๒ มีหน้าที่ความรับผิดชอบในงานด้านการประชุมและกิจการต่าง
ๆ ด้านสังคมของคณะกรรมาธิการของสภาผู้แทนราษฎร และของรัฐสภา
ทั้งด้านธุรการและเลขานุการ ค้นคว้าและจัดทำเอกสารทางวิชาการและข้อมูลประกอบการพิจารณาของคณะกรรมาธิการ
และปฏิบัติงานอื่นที่ได้รับมอบหมาย

ข้อ ๔ ให้เพิ่มความต่อไปนี้เป็น ๒.๑๕ ของข้อ ๒
แห่งประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร ลงวันที่
๑๑ กันยายน ๒๕๓๕ ซึ่งแก้ไขเพิ่มโดยประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร(ฉบับที่
๓) พ.ศ.๒๕๒๗ ลงวันที่ ๓๐ มีนาคม ๒๕๓๗
`๒.๑๕
สถานีวิทยุกระจายเสียงรัฐสภา มีหน้าที่ความรับผิดชอบในงานด้านการเผยแพร่สาระ
ความรู้ และข่าวสารเกี่ยวกับการเมืองการปกครองในระบบประชาธิปไตย
การตรากฎหมายของรัฐสภา และกิจกรรมของรัฐสภาวุฒิสภา และสภาผู้แทนราษฎรเป็นสื่อกลางในการแลกเปลี่ยนความคิดเห็นเกี่ยวกับการเมืองการปกครองระบอบประชาธิปไตยในระบบรัฐสภา
และปฏิบัติหน้าที่อื่นที่ได้รับมอบหมาย'


ประกาศ
ณ วันที่ ๒๓ ธันวาคม พ.ศ. ๒๕๓๗
มารุต บุญนาค
ประธานรัฐสภา































รัศม์วรรณวลัย/แก้ไข
๒๕ พฤศจิกายน ๒๕๕๑

[๑]
ราชกิจจานุเบกษา
เล่ม ๑๑๑/ตอนที่ ๑๐๔ ง/หน้า ๑๒/๒๙ ธันวาคม ๒๕๓๗